ພວກ​ຜູ້​ນຳ​ຟິນ​ແລນ ສະ​ແດງ​ການ​ສະ​ໜັບ​ສະ​ໜຸນ ຕໍ່​ການ​ເຂົ້າ​ຮ່ວມ​ອົງ​ການ​ເນ​ໂຕ້ ຊຶ່ງ​ໄດ້​ຮັບ​ການ​ຕ້ອງ​ຕິ​ ຈາກ​ມົ​ສ​ກູ ໃນ​ທັນ​ທີ
ສະ​ວີ​ເດັນ​ກໍ​ກຳ​ລັງ​ພິ​ຈາ​ລະ​ນາ ໃນ​ຂະ​ນະ​ທີ່​ປະ​ເທດ​ຕ່າງໆ​ຊັ່ງ​ຊາ​ເບິ່ງ​ຄວາມ​ໝັ້ນ​ຄົງ​ ທີ່​ຈຳ​ເປັນ ​ເພື່ອ​ຮັບ​ມື​ກັບການ​ບຸກ​ລຸກ​ຂອງ​ຣັດ​ເຊຍ ເຂົ້າ​ໄປ​ໃນ​ປະ​ເທດ​ຢູ​ເຄ​ຣນ
ປະທານາທິບໍດີຂອງປະເທດຟິນແລນ ທ່ານຊາວລີ ນີນິສໂຕ ແລະນາຍົກລັດຖະມົນຕີ ທ່ານຊານນາ ມາຣິນ ໄດ້ສະແດງຄວາມເຫັນເພື່ອໃຫ້ການອະນຸມັດຕໍ່ການເຂົ້າຮ່ວມອົງການເນໂຕ້ໃນວັນພະຫັດວານນີ້ ຊຶ່ງເປັນການເຄື່ອນໄຫວເຮັດໃຫ້ມີການປ່ຽນແປງນະໂຍບາຍທີ່ສຳຄັນໆທັງໝົດຂອງປະເທດດັ່ງກ່າວ ເພື່ອຕອບໂຕ້ຕໍ່ການຮຸກຮານຂອງຣັດເຊຍ ເຂົ້າໄປໃນປະເທດຢູເຄຣນ ການປະກາດດັ່ງກ່າວ ແມ່ນໄດ້ຮັບການຕ້ອງຕິໃນທັນທີຈາກມົສກູ ພວກຜູ້ນຳຂອງຟິນແລນ ກ່າວຢູ່ໃນຖະແຫຼງການຮ່ວມສະບັບນຶ່ງວ່າ “ການເຂົ້າເປັນສະມາຊິກໃນອົງການເນໂຕ້ ຈະເສີມຄວາມເຂັ້ມແຂງໃຫ້ແກ່ຄວາມໝັ້ນຄົງຂອງຟິນແລນ ໃນຖານະທີ່ເປັນສະມາຊິກຂອງອົງການເນໂຕ້ ຟິນແລນຈະເສີມຄວາມເຂັ້ມແຂງໃຫ້ແກ່ການປ້ອງກັນທັງໝົດຂອງກຸ່ມພັນທະມິດ ຟິນແລນຕ້ອງໄດ້ຍື່ນໃບສະໝັກຂໍເປັນສະມາຊິກຂອງອົງການເນໂຕ້ ໂດຍບໍ່ມີການຊັກຊ້າໃດໆ ພວກເຮົາຫວັງວ່າ ຂັ້ນຕອນລະດັບຊາດຍັງຈຳເປັນເພື່ອເຮັດການຕັດສິນໃຈດັ່ງກ່າວນີ້ ຊຶ່ງຈະມີການຈັດຂຶ້ນພາຍໃນບໍ່ເທົ່າໃດມື້ຂ້າງໜ້າ ” ພວກຜູ້ນຳຂອງຟິນແລນກ່າວວ່າ ພວກເຂົາເຈົ້າໄດ້ພາກັນຕັດສິນໃຈທີ່ວ່ານີ້ ຫຼັງຈາກໄດ້ໃຫ້ເວລາແກ່ສະພາແຫ່ງຊາດ ແລະຊາຊົນພິຈາລະນາກ່ຽວກັບເລື້ອງດັ່ງກ່າວ ແລະໄດ້ປຶກສາຫາລືກັບອົງການເນໂຕ້ແລະສະວີເດັນທີ່ເປັນເພື່ອນບ້ານ ເຈົ້າໜ້າທີ່ໃນສະວີເດັນກໍຄາດວ່າ ຈະພິຈາລະນາກ່ຽວກັບຄວາມເປັນໄປໄດ້ທີ່ຈະຍື່ນຄຳຮ້ອງຂໍເຂົ້າເປັນສະມາຊິກຂອງເນໂຕ້ພາຍໃນບໍ່ເທົ່າໃດວັນຂ້າງໜ້ານີ້ ວັງເຄຣັມລິນໄດ້ສະແດງປະຕິກິລິຍາຕໍ່ລາຍງານຂ່າວດັ່ງກ່າວ ໂດຍຂົ່ມຂູ່ທີ່ຈະເອົາມາດຕະການຕອບໂຕ້ “ທາງທະຫານ ແລະເທັກນິກ” ແລະ “ມາດຕະການ ໃນຮູບແບບອື່ນໆເພື່ອຕອບໂຕ້ຕໍ່ໄພຂົ່ມຂູ່ທີ່ພວມເກີດຂຶ້ນຕໍ່ຄວາມໝັ້ນຄົງແຫ່ງຊາດ ” ທ່ານດະມີຕຣີ ເມັດວີເດັບ ຮອງຫົວໜ້າສະພາຄວາມໝັ້ນຄົງແຫ່ງຊາດຂອງຣັດເຊຍ ກ່າວວ່າ “ມັນມີຄວາມສ່ຽງຢູ່ສະເໝີທີ່ບັນຫາຂັດແຍ້ງຈະຫັນປ່ຽນກາຍເປັນສົງຄາມນິວເຄລຍຢ່າງເຕັມອັດຕາ ຊຶ່ງເປັນເຫດການທີ່ຈະສ້າງຄວາມຫາຍານະໃຫ້ແກ່ໝົດທຸກຄົນ ” ໃນກາງເດືອນເມສາຜ່ານມາ ທ່ານເມັດເວເດັບ ຊຶ່ງໃນເວລານັ້ນກ່າວວ່າ ມັນຈະ “ບໍ່ມີອີກແລ້ວ ໃນການເວົ້າເຖິງເຂດປອດນິວເຄລຍໃນທະເລບາລຕິກ” ຖ້າຫາກຟິນແລນແລະສະວີເດັນຕັດສິນໃຈເຂົ້າຮ່ວມອົງການເນໂຕ້ ຊຶ່ງເປັນກຸ່ມພັນທະມິດ ທາງທະຫານຂອງ 30 ປະເທດທີ່ຄອບງຳໂດຍສະຫະລັດ ທີ່ຖືກສ້າງຕັ້ງຂຶ້ນມາຫຼັງຈາກສົງຄາມໂລກຄັ້ງທີສອງນັ້ນ ທ່ານເມັດວີເດັບ ກ່າວວ່າ “ຄວາມກ້ຳເກິ່ງສົມດູນຈະຕ້ອງໄດ້ຮັບການຟື້ນຟູ ”